દરિયાપુર વિસ્તાર એટલે કોમી તોફાનનું એક એવું સેન્ટર જ્યાં ગમે ત્યારે ભડકો થાય. એમાંય વળી અહીંની પોપટીયા વાડ એટલે દુર્ગમ ગઢ. દારૂની પોટલીઓ સપ્લાય કરનાર લતીફ અમદાવાદનો ડોન બની ગયો હતો. રાજકીય છત્રછાયા મળતાં એનો ત્રાસ ખૂબ વધી ગયો હતો. નિર્દોષ નાગરિકોને પરેશાન કરતા આ ડોનને પકડવાની કોઇ પોલીસ અધિકારીમાં હિંમત નહોતી. નવી નિમણૂક, ઉકળતું લોહી અને યુનિફોર્મની તાકાતે પોપટીયા વાડની દુર્ગમ દીવાલોને ભેદી ડોન અબ્દુલ લતીફનો કાંઠલો પકડી જેલના સળિયા પાછળ ધકેલનાર કોઇ પુરુષ અધિકારી નહોતો પરંતુ એક મહિલા પોલીસ અધિકારી હતાં જેમનું નામ છે ગીથા જોહરી. આપણા ગુજરાતના પ્રથમ મહિલા પોલીસવડા.